SAF เลื่อนแผนขาย IPO รอจังหวะเหมาะสม ยันพื้นฐานยังแกร่ง
“เอส.เอ.เอฟ. สเปเชียล สตีล” หรือ SAF ประกาศเลื่อนแผนเสนอขาย IPO ชี้รอจังหวะเหมาะสม ยืนยันพื้นฐานยังแกร่ง ด้วยประสบการณ์และความเชี่ยวชาญกว่า 30 ปี
SAF ประกาศเลื่อนแผนเสนอขาย IPO ชี้รอจังหวะเหมาะสม ยืนยันพื้นฐานยังแกร่ง ด้วยประสบการณ์และความเชี่ยวชาญกว่า 30 ปี
29 พ.ย. 2565

ดร.พิศิษฐ์ อริยเดชวณิช ประธานเจ้าหน้าที่บริหาร บริษัท เอส.เอ.เอฟ. สเปเชียล สตีล จำกัด (มหาชน) หรือ SAF เปิดเผยว่า หลังจากสำนักงานคณะกรรมการกำกับหลักทรัพย์และตลาดหลักทรัพย์ (สำนักงาน ก.ล.ต.) ได้อนุมัติแบบแสดงรายการข้อมูลการเสนอขายหลักทรัพย์และหนังสือชี้ชวน (ไฟลิ่ง) ให้มีผลบังคับใช้แล้ว เพื่อเสนอขายหุ้น IPO จำนวนไม่เกิน 80 ล้านหุ้น ที่ราคาเสนอขาย 1.93 บาทต่อหุ้น โดยกำหนดจองซื้อในวันที่ 29 – 30 พฤศจิกายน และ 1 ธันวาคม 2565
ทั้งนี้บริษัทฯ เห็นควรว่ายังไม่พร้อมที่จะเปิดให้นักลงทุนจองซื้อหุ้นในช่วงนี้ เนื่องจากบริษัทหลักทรัพย์ ซีจีเอส-ซีไอเอ็มบี (ประเทศไทย) จำกัด ซึ่งเข้ามาทำหน้าที่เป็นผู้จัดการการจัดจำหน่ายและรับประกันการจำหน่ายหุ้นสามัญเพิ่มทุน (Lead Underwriter) เข้ามาหารือถึงระยะเวลาการเตรียมตัวที่ไม่เพียงพอในการกระจายหุ้นให้แก่นักลงทุนรายย่อย ทางบริษัทฯ จึงมีความเห็นที่จะปรับเปลี่ยนช่วงเวลาจองซื้อหุ้น เพื่อเปิดโอกาสให้นักลงทุนเข้ามามีส่วนร่วมกับการเติบโตของบริษัทฯ
ดังนั้น บริษัทฯ จึงตัดสินใจขยับวันเปิดจองซื้อหุ้น IPO ของ SAF ออกไปก่อน โดยได้พิจารณาปัจจัยต่างๆ อย่างรอบด้าน พร้อมทั้งคำนึงถึงความเหมาะสมในการกระจายหุ้นสู่นักลงทุนรายย่อยได้อย่างมีประสิทธิภาพสูงสุด และขอยืนยันว่าบริษัทฯ ยังคงมีความพร้อมที่เดินหน้าเข้าจดทะเบียนในตลาดหลักทรัพย์ เอ็ม เอ ไอ (mai) โดยจะมีการแจ้งรายละเอียดของกำหนดการใหม่ให้ทราบอีกครั้ง
ทั้งนี้ SAF เป็นผู้นำในอุตสาหกรรมเหล็กกล้าเกรดพิเศษของประเทศไทย โดยมีประสบการณ์และความเชี่ยวชาญกว่า 30 ปี สะท้อนถึงปัจจัยพื้นฐานธุรกิจที่แข็งแกร่ง จากการได้รับความไว้วางใจให้เป็นตัวแทนจำหน่ายเหล็กกล้าเกรดพิเศษคุณภาพสูง จากบริษัทระดับโลกในประเทศเยอรมนี อาทิ DÖRRENBERG EDELSTAHL GmbH และ WILHELM OBERSTE-BEULMANN GmbH นอกจากนี้ ยังมีการต่อยอดรายได้จากบริการชุบเหล็กกล้าที่ครบวงจร ตลอดจนศักยภาพการเติบโตอย่างต่อเนื่องไปพร้อมกับกลุ่มลูกค้าในภาคอุตสาหกรรมที่มีแนวโน้มการขยายตัวอย่างต่อเนื่อง